Un accident mortal s-a produs vineri după-amiaza la ieşirea din staţia de cale ferată Medgidia, victima fiind o persoană de sex masculin, informează CFR SA.
„În jurul orei 16:55, mecanicul trenului R 8652 a anunţat că accidentat o persoană aflată pe linia de cale ferată, la ieşire din staţia Medgidia. La faţa locului au ajuns reprezentanţii SMURD, care au declarat persoana decedată. Este vorba despre o persoană de sex masculin", precizează sursa citată, scrie Agerpres.
Trenul R 8652, care circulă în relaţia Constanţa - Tulcea Oraş, şi-a reluat traficul la ora 18:20, după finalizarea cercetărilor şi intervenţiilor desfăşurate de către organele abilitate la faţa locului.
„Menţionez faptul că nu sunt alte implicaţii în circulaţia trenurilor", a subliniat purtătorul de cuvânt al CFR SA, Oana Brânzan.